
Fluoreszcens festési eljárás kidolgozása tumorsejtek mitokondriális membránkárosodásának meghatározására

Kulcsszavak: Áramlási citométer, mitokondriális membránpotenciál, JC-10
Áramlási citométerrel folyadékban szuszpendált részecskék, sejtek morfológiája, szerkezete vizsgálható. A műszer a lézerrel megvilágított sejteket egyenként vizsgálja és az általuk okozott fényszóródást és a kibocsájtott fluoreszcencia intenzitását detektálja. Megfelelő festékanyaggal jelölve sejtalkotók, sőt 1-1 célmolekula is vizsgálható.
A mitokondrium a sejtek energiaháztartásának központi eleme, kulcsfontosságú az életben maradásuk szempontjából, károsodása katalizálja az apoptózist, így a sejtek pusztulását okozza. Számos betegségben (pl. Parkinson-kór) kimutatták a mitokondrium membránpotenciáljának (MMP) csökkenését, ez jellemző a citosztatikumok okozta hatásra is. A mitokondrium-károsodás mértéke jellemzi a pro-apoptotikus hatást.
Munkánk célja egy fluoreszcens (JC-10) festés optimalizálása volt, amely lehetővé teszi az MMP változásának vizsgálatát tumorsejteken.
A vizsgálatainkhoz HeLa sejteket használtunk. A JC-10 bejut a mitokondriumokba, intakt sejtek esetén pirosan fluoreszkáló aggregátumokat képez. Amennyiben csökken az MMP, a mitokondrium nem tudja megtartani ezeket az aggregátumokat, így visszaalakulnak zöld monomerekké. A tesztanyagok (H2O2, CCCP, EM-1335) viabilitásra gyakorolt hatását MTT teszttel határoztuk meg. Áramlási citometriával mértük a zöld és piros fluoreszcenciát a kezeletlen, H2O2-dal és CCCP-vel kezelt sejteknek. Vizsgáltuk egy új vegyület (EM-1335) MMP-re kifejtett hatását is.
A festetlen, majd festett kezeletlen és pozitív kontrollokkal kezelt minták segítségével optimalizáltuk a sejtszámot (24 órás inkubációhoz 200.000 sejt), a festék koncentrációját (20 µM), meghatároztuk a műszer megfelelő beállításait (erősítések, kompenzáció) majd kidolgoztunk egy működő protokollt. A vizsgált új vegyületünk hatására (IC5072h értéke 0.67 µM) 24 óra elteltével megfigyelhető az MMP csökkenése HeLa sejtekben.
Kidolgoztuk egy általunk eddig nem használt, új módszer teljes protokollját, amely alkalmas az intakt és károsodott mitokondriális membránpotenciálú sejtek elkülönítésére, ezáltal új citosztatikus anyagok hatásmechanizmusának pontosabb felderítésére.



